Nii jaunte nii Jesoso amaain,
que corosonu baijieratecuruhane jana,
Couturi Bejeroneein curuajaain nenaa atane ucuuno que baaibaaichaain amaain,
nii coroso tiha cue Jesoso.
(Nii Ebereeo ere cuhane Golgota naauru najaan Couturi Bejeroo.)
Nii janate cuu coroatajai coroso que,
cuu neeuruha coroatajaain soserenacaaurune jaun,
acaauru cataaun Jesoso teeure coroso que,
leinjiin jera que,
leeocha jera que,
naaonjoaain.
Nii janate,
cuu Jesoso curuaa laenaerate Filato.
“Nasarete cocoaicha Jesoso,
Jorioocuru curuaanaa reey”,
nasiin laenaerate coroso que,
Nii jana arajiin Jorioocurute nii Jesoso curuaa Filatohacha laenaeratei ereretaaure,
nii Jesoso teeuruha coroso quene jaan caje icharaeniha Jerosaleeunne jaun.
Ebereeo ere,
Curieco ere,
Romano ere,
naaonjoain que nichata lauriin erenaa cuhane teeinte laenaaure,
nii que erenaa inaaurera ereretaauruhane coina.
Nii jaunte:
“Coa,
Jorioocuru Curuaanaa reeyneein teein laenaratihara”,
naaure Joriocuruneein batirichuru curuaanaacuru Filato rai.
“Nii Jorioocuru curuaanaa reey niha nocoeti,
nasiin laenaerateeura”,
naauruhane jana:
“Nii rijieeincha nedaainera”,
nae acaauru rai Filato.
Nitohaneein coroso que Cana Coaunera Calaohi Jesoso curabaain teeuruhane baihate,
Cana Coaunera Calaohi Jesoso cajione raaure jenai soondarooru.
Rai nobirine maajeein raaure.
Rai nobiri,
coaracuruhane jana nirijieein ijiabereeonu farueraelanaala tocoonojoi nelanaala niha nii rai nobirine jaun:
“Coa soaihachete naajeein amaacache,
Nenacaaentejia caohachare naajeen amaacachene.
Aihute que necoatijianaa neeine,
chariji rai neeincha nedareein”,
naaure soondarooru.
“Ita raite cacajione leruhin raaurureein que necoatijiain”,
naa Cana Coaunera Quiricha Inoaesi cuhanene jaunte,
nii Cana Coaunera Quiricha cuhane aitohane nainaane coina nitohaneein teeure soondarooru.
Nii jaunte,
inae Jesoso mucuuruhane coitucuuriin,
coroso asaae cuhin coaraje rai neba,
nichatajai enecuru aina.
Nocoasai,
Cureeofasi comasaineein nenaa Mariha,
Mariha Maadala bene,
naaonjoaain.
Nii janana cuu nihacaanu,
jataain niicha belaai nichaanune temeecohacaanu neba ainane jana,
neba coaariin:
“Nii ii calaoita oma”,
naa neba raine baiha:
“Nii chobata”,
naa caraine jaunna jerichanejeein cafojiara raanune rijijieein raain amaaun coloheri asaae.
Inae nitohaneein nihane coina letoaa Cana Inaca Cana Coaunerane nainaane coitucuha raotojoeinne jaunte,
inae Cana Coaunera Quiricha Inoaesi cuhane aitosiha inaene jaun:
“Cocoiintohanura”,
nae Cana Coaunera Calaohi Jesoso.
Nii janate baichaje laaojoiri nainecojoain ecu niha bino baasone jaun,
enuha que sie rijijieein nenaa nujuateein,
nii bino sisiaain Jesoso ujuae que suesuecaauruhane jana,
nii bino baaso cohane baiha:
“Inae laaenra”,
naain ocoai couturi tijitaain ohe Cana Coaunera Calaohi Jesoso.
Le janojoeein lanaa Fasocoa besetane janate,
Filato rai aitoha cuure Jorioocuru,
coroso que nenacaauru anaae bacoerateein,
naain nii coroso caje rocoeratenajaain,
naain rucuhenaaratiha Filatone coina,
nabana nebetacanaa janonaa bana cuu neeuruhane,
coaranaaca cachaaurune coataa,
acaauru rai jataain beseta tabaineein niha Fasocoa besetana jaun.
Nii jaun soondarooru letoaa Filatone jaun,
cuhin nii Jesoso ajiniha coroso que nenacaauru anaae bucu bateeichure soondarooru.
Nii baiha Jesoso rohan turuhin coaracuruhane jana,
inae oha Jesosone jaun,
rai nanaae bacoorene.
Nete laaen rai nanaae bacoorenihane caniha laaen,
rai jaleri rucuaaite leinjiin soondaro rejoon que.
Nii janate rai jaleri rucuaitohane jana chujuhare ichana,
acau que jasisiin.
Canune coaaraneein aitoon inara rai,
inara netonai rauhijiriin aonaain esenetaaichene coina.
“Nihei chatohaneein bacoorurihaainta”,
naa Cana Coaunera Quiricha Inoaesi cuhanena jaunte,
Jesoso bucu bacoorene.
Cana Coaunera Quiricha Inoaensi leeocha cuhanete “Focooruhane janate,
ninauhene coarajiha cuurureeincha”,
naain aitohane rijijieein coarajeeure.